ปิดประตูให้กู้รายได้ต่ำหมื่นหวั่นหนี้เสียพุ่ง
กสิกรไทยปิดประตูคนรายได้ต่ำกว่าหมื่นบาทกู้สินเชื่อบุคคล กังวลหนี้ครัวเรือน
6 ก.พ. 2556

กสิกรไทยปิดประตูคนรายได้ต่ำกว่าหมื่นบาทกู้สินเชื่อบุคคล กังวลหนี้ครัวเรือน 
นายวีรวัฒน์ ปัณฑวังกูร รองกรรมการผู้จัดการ ธนาคารกสิกรไทย เปิดเผยว่า ธนาคารได้ปรับกลยุทธ์การปล่อยสินเชื่อเงินสดใหม่ โดยจะมุ่งเน้นเจาะกลุ่มลูกค้าที่มีรายได้ตั้งแต่ 1 หมื่นบาทต่อเดือนขึ้นไปเท่านั้น โดยต้องการให้ลูกค้านำไปใช้จ่ายในลักษณะเป็นวงเงินฉุกเฉินหรือจำเป็นเร่งด่วน ไม่มุ่งเน้นให้ก่อหนี้สินเกินตัว
สาเหตุที่ธนาคารต้องปรับกลยุทธ์เพราะข้อมูลของธนาคารแห่งประเทศไทย (ธปท.) ที่ระบุว่าการผิดนัดชำระหนี้เกิน 3 เดือนขึ้นไปของสินเชื่อส่วนบุคคลในช่วงไตรมาส 3 ของปีที่ผ่านมา ปรับเพิ่มขึ้น 37.8% ขณะที่สินเชื่อบัตรเครดิตเพิ่มขึ้น 11.1% 
“แม้ว่าภาพรวมหนี้เสียในระบบปัจจุบันจะยังไม่อยู่ในขั้นผิดปกติ แต่ก็เริ่มเห็นสัญญาณปัญหาในบางจุดแล้ว ทำให้เราต้องกำหนดกลุ่มลูกค้าเป้าหมายให้ชัดเจนว่า สินเชื่อบุคคลจะต้องมีรายได้ไม่ต่ำกว่า 1 หมื่นบาท เพราะที่ผ่านมาเคยทดลองปล่อยในกลุ่มรายได้ต่ำกว่านี้แล้ว แต่ระบบบริหารความเสี่ยงของธนาคารยังไม่พร้อมกับลูกค้ากลุ่มนี้ ทำให้ปีนี้เราเลือกจะไปในกลุ่มที่พร้อมแล้วเท่านั้น” นายวีรวัฒน์ กล่าว
นอกจากเพิ่มความเข้มงวดในการคัดกรองลูกค้าใหม่แล้ว นายวีรวัฒน์ กล่าวว่า ธนาคารจะเพิ่มความเข้มงวดในการตรวจสอบลูกค้าเดิมเช่นกัน โดยในกลุ่มที่พบว่ามีความเสี่ยงเพิ่มขึ้น เช่น มีบัตรเครดิตหรือมีบัตรกดเงินสดเพิ่มขึ้นหลายใบและมีการชำระล่าช้า จะเพิ่มความถี่ในการทบทวนวงเงินเป็นทุก 3 เดือน เพื่อให้สามารถแก้ไขปัญหาของลูกค้าได้ทันตั้งแต่เริ่มค้างชำระ 
ขณะเดียวกันจะเพิ่มยุทธวิธีในการจูงใจให้ลูกค้ามีการชำระคืนล่วงหน้าเพิ่มขึ้น ด้วยการให้สิทธิประโยชน์ต่างๆ เพิ่มขึ้น เช่น เพิ่มคะแนนสะสมบัตรเครดิต และเพิ่มจำนวนเจ้าหน้าที่ติดตามหนี้จาก 300 ราย เป็น 350 ราย 
อย่างไรก็ดี จากการประเมินคุณภาพสินเชื่อรายย่อยของธนาคารพบว่า คุณภาพหนี้สินเชื่อรายย่อยของธนาคารยังไม่น่ากังวล สัดส่วนยอดค้างชำระเกิน 3 เดือนของสินเชื่อรายย่อยในปีผ่านมายังอยู่ที่ 1.6% ต่ำกว่าระบบซึ่งอยู่ที่ 2.10%
ขณะที่สัดส่วนยอดค้างชำระไม่เกิน 1 เดือน อยู่ที่ 14.27% ต่ำกว่าปี 2554 ซึ่งอยู่ที่ 15.14% และสัดส่วนการกดเงินสดจากบัตรเครดิตของลูกค้ายังมีแนวโน้มลดลงเช่นกัน 
นายวีรวัฒน์ กล่าวว่า สำหรับการเติบโตสินเชื่อรายย่อยของธนาคารในปีนี้ได้วางเป้าหมายเอาไว้ที่ 10-13% แบ่งเป็นสินเชื่อที่อยู่อาศัย 58% สินเชื่อบัตรเครดิต 11-14% และสินเชื่อบุคคล 15-18% โดยเชื่อว่ากลุ่มลูกค้าที่มีรายได้เกิน 1 หมื่นบาทต่อเดือนขึ้นไป จะมีจำนวนเพียงพอให้ไปถึงเป้าหมายทางธุรกิจได้